Kamene vo vreckách
MICHALOVCE. Divadlo Kontra uvádza v mestskom kultúrnom stredisku komédiu Kamene vo vreckách. Publiku sa predstaví herec a rodák z Michaloviec Peter Čižmár, ktorý bol desať rokov členom Spišského divadla a je spoluzakladateľom Divadla Kontra. V divadelnej hre odohrá viacero postáv. Hra mala premiéru v roku 1999 v Severnom Írsku v Belfaste. Získala cenu Evening Standard za najlepšiu komédiu. Štyri roky sa hrala na londýnskom West Ende a na Broadway. Príbeh sa odohráva na írskom vidieku, kde hollywoodske hviezdy prichádzajú točiť film. Medzi arogantným štábom, hercami a domácimi komparzistami dochádza ku konfliktom, ktoré majú zábavnú zápletku. Divadelné predstavenie sa uskutoční 4. mája o 19. hod v MsKS.
Výstava sôch
MICHALOVCE. V malej galérii MsKS potrvá do 18. mája výstava sôch akademického sochára Františka Gibalu. V galérii Zemplínskeho osvetového strediska sa dnes uskutoční regionálna súťaž v rétorike s názvom Štúrov Zvolen. Od včera do 19. mája prebieha v galérii ZOS regionálna súťaž prác a výstava neprofesionálnych výtvarníkov. Bohatý kultúrno-umelecký program pokračuje v galérii ZOS regionálnou súťažou amatérskej fotografie. Výstava potrvá do 19. mája.
Hvezdáreň
MICHALOVCE. Hvezdáreň organizuje k Medzinárodnému roku astronómie 2009 výstavu - Ako to bolo kedysi. V klubovni hvezdárne si môžete pozrieť techniku spred desiatich či dvadsiatich rokov. Na výstave nechýba diaprojektor, fotoaparát, premietačka, prvé počítače a staré fotografie.
Farský majáles
MICHALOVCE. Rímskokatolícky farský úrad Michalovce pozýva mládež, manželské páry a rodiny na Farský majáles, ktorý sa uskutoční 2. mája o 18.30 hod. v reštaurácii Dúha v Michalovciach. Do tanca bude hrať a spievať skupina Maxell. Zlatým klincom programu bude polnočná tombola. Do 26. apríla si vstupenky môžete zakúpiť v kancelárii Farského úradu, alebo v sakristii farského kostola.
Najmilšia kniha, najkrajšia fotografia
TREBIŠOV. Zemplínska knižnica vyhlásila súťaž pre všetkých, ktorí radi čítajú knihy. Stačí sa odfotiť so svojou najobľúbenejšiu knihou, vytlačiť fotku na formát A5 a do 31. mája ju poslať do knižnice. Čitatelia a návštevníci knižnice budú počas celého mesiaca hlasovať za najkrajšiu, najvtipnejšiu, najfarebnejšiu, najelegantnejšiu fotku. V júni organizátori zostavia z fotografií výstavu a majiteľ fotky, ktorá získa najviac hlasov, dostane darček.
Výstavy v Humennom
HUMENNÉ. Vo výstavnej miestnosti Domu kultúry vystavuje Michal Goroľ. Predstavuje sa výberom z tvorby rokov 2003-09. Používa kombinovanú techniku, doplnenú o ultrafialové svetlo, ktoré dá vyniknúť fluorescenčnej farbe. Vstupné je 0,17 eura. Výstava potrvá do 15. mája.
Tokaj v Európe
ZEMPLÍN. Séria akcií Tokaj v Európe - Európa v Tokaji sa začína 30. apríla o 18. hod. v Malej Tŕni a Čerhove. Oslavy 1. mája budú v Slovenskom Novom Meste. Program sa začína o 14. hod. vystúpením hasičskej dychovky zo Sečoviec. Folkloristické vystúpenia sa začnú o 15.30 hod. v amfiteátri. Na ne sa napojí festival zahraničných Slovákov Dedovizeň. Večer vystúpi Čarnica z Košíc, Senzus a ľudový rozprávač Jožko Jožka. V športovom areáli bude od 11. hod. medzinárodný futbalový turnaj. V kultúrnom dome o 13. hod. otvoria výstavu obrazov Petra Fonosa. Súčasťou osláv bude jarmok tradičných ľudových remesiel a Zempľinska hoscina. Deti sa môžu tešiť na súťaže s denníkom Korzár. Podvečer bude možnosť v teleskope pozorovať Mesiac a planétu Saturn. Oslavy vyvrcholia o 21. hod. vatrou. Dozvuky v podobe programu Tokajský vinič v rozkvete budú 2. mája popoludní v Malej Tŕni. Konečnú bodku za Tokajom v Európe dá ľudová veselica.